Fransiya prezidentiga tuxum otgan shaxs ruhiy kasalliklar shifoxonasiga yotqizildi

Fransiya prezidenti Emmanuel Makronning Lion ko‘rgazmasiga tashrifi chog‘ida unga tuxum uloqtirgan shaxs majburan ruhiy kasalliklar klinikasiga joylashtirildi. Bu haqda mahalliy prokuraturaga asoslanib, BFM telekanali xabar berdi.

“Lion prokuraturasining iltimosiga binoan ushbu shaxs psixiatrik tekshiruvdan o‘tkazildi, natijada u kasalxonaga yotqizilishi kerak, degan xulosaga kelindi”, — deyiladi nazorat organida.
BFM ma’lumotlariga ko‘ra, u hozir Lion yaqinidagi Bron kommunasining Vinatier kasalxonasida. Telekanal qayd etishicha, hujumchi 19 yoshli talaba bo‘lib chiqqan. Voqeadan so‘ng yigit hibsga olingan va unga davlat hokimiyatini egallab turgan shaxsga qasddan zo‘ravonlik qilish moddasi bo‘yicha ayblov qo‘yilgan. Biroq ruhiy tekshiruvdan so‘ng, hukumat uni majburiy davolanishga yuborishga qaror qildi.
27-sentabr kuni Makron Lion shahridagi  Eurexpo ko‘rgazmasida umumiy ovqatlanish va mehmonxona biznesini qo‘llab-quvvatlash haqida nutq so‘zlagan. Shundan so‘ng unga tuxum uloqtirishgan. Lyonmag nashri xabar berishicha, hujumchi tuxumni otishdan oldin “Yashasin inqilob” deb baqirgan. Tuxum Makronning yelkasiga urilgan, ammo sinmagan. Keyinroq voqea joyidan olingan tasvirlarda polda yotgan tuxum parchalari ko‘rinadi.
Avvalroq 8-iyun kuni Emmanuel Makronga fuqarolardan biri tarsaki tushirgan edi. Hodisa Fransiya janubi-sharqidagi Drom departamentining Ten-L’Ermitaj kommunasida o‘tkazilgan aholi bilan uchrashuvda sodir bo‘lgan.
 Davlat rahbari panjara ortida kutib turgan mahalliy aholi yoniga borib, unga qo‘l uzatgan fuqarolardan biri bilan salomlashish uchun qo‘l cho‘zgan. Ammo fuqaro “Yo‘qolsin Makron Fransiyasi” (à bas la Macronie) deya baqirgancha uning yuziga zarb bilan tarsaki tushirgan.
Hujumchi voqea joyida qo‘lga olinib, politsiyaga topshirilgan. Bundan tashqari, huquqni muhofaza qilish organlari xodimlari yana bir kishini hibsga olgan. U tarsaki tushirgan odam bilan birga kelgan va voqeani videoga olgan.
Keyinroq Fransiya respublika prokurori Makronga tarsaki tushirgan 28 yoshli Damyen Tarelga to‘rt oylik qamoq jazosi berilganini ma’lum qildi.